Asiyesikia la mkuu huvunjika guu

ASIYESIKIA LA MKUU HUVUNJIKA GUU 
Methali hii ina maanisha ya kwamba mtu asiyesikia maneno ya wavyele au wakubwa zake anapokwenda mrama huumia mwenyewe. Methali hii hutumiwa kuwafunza wale watu wasioskia wanayoambiwa na wakubwa wao  na kufuata anasa za duniani na mwishowe huathirika wao wenyewe. Methali hii ina maana sawa na ile isemayo asiyefunzwa na mamaye hufunzwa na ulimwengu.

Katika kijiji kimoja cha Dzikotso Dzinyau, msichana Amina alijulikana kijiji kizima. Si kwa urembo peke yake tu bali pia kwa tabia zake. Alikuwa msichana mrembo, hata kungekuwa na mashindano angeibuka mshindi. Alikuwa msichana mwerevu pia. Urembo wake alipambwa na shingo ya upanga. Alipewa umbo la kadri, urefu wa kiasi na rangi ya maji ya kunde. Alikuwa na macho ya pozi na uso wa mviringo. Mwendo wake ulikuwa wa hatua za kuhesabu na mwenye sauti ya kumtoa nyoka pangoni. Wahenga hawakukosea waliponena ya kwamba aliyepewa kapewa huwezi kumpokonya. 
Alipofikia darasa la nane, kusubiria mtihani wako wa kitaifa , tabia zake zilibadilika ghafla kwa sababu ya sifa alizope wa kwa urembo wake. Wazazi wake waliompenda kwa hali na mali walimkanya kwa tabia hizo lakini hakusikia la mwadhini wala la mteka maji msikitini. Walimu nao hawakuachwa nyuma kwa kumuonya na tabia hizo. 
Alizoea tabia ya kutoroka shuleni na nyumbani, alikuwa mtovu wa nidhamu. Hakuheshimu wakubwa wala wadogo, alimjibu mtu yeyote atakavyo hakujali ni mzee wala ni mtoto. Baada ya muda kupita, wazazi wake walikuwa wameshamwachia mwenyezi Mungu. Alikuwa na dalili za ujauzito. Mama yake siku moja alimuuliza ikiwa ana mimba au la, lakini alikana tena kwa ukali ili asijulikane kuwa anadanganya. 
Miezi mitatu ilipita ndipo alipojulikana  kuwa alikuwa na ujauzito na hakuwa na lolote la kufanya maana alielezwa aachane  na tabia zile na hakusikia. Mtihani wa kitaifa uliwadia na aliufanya lakini hakufaulu  kama wazazi wake walivyotarajia. Alibaki kulia na kujuta majuto ya mjukuu ambayo huja baadaye. 

Katika hadithi hii, tunafunzwa kuwa tusiwe wenye kuasi wavyele wetu wakati wanapotuasia mambo  ambayo hatujui maafa yake. Ama kweli, asiyesikia la mkuu huvunjika guu.